KOMISIJOS REGLAMENTAS (ES) 2022/1346

2022 m. rugpjūčio 1 d.

kuriuo dėl didžiausios leidžiamosios 1,4-dimetilnaftaleno, 8-hidroksichinolino, pinoksadeno ir valifenalato liekanų koncentracijos tam tikruose produktuose ar ant jų iš dalies keičiami Europos Parlamento ir Tarybos reglamento (EB) Nr. 396/2005 II ir III priedai

(Tekstas svarbus EEE)

EUROPOS KOMISIJA,

atsižvelgdama į Sutartį dėl Europos Sąjungos veikimo,

atsižvelgdama į 2005 m. vasario 23 d. Europos Parlamento ir Tarybos reglamentą (EB) Nr. 396/2005 dėl didžiausių pesticidų likučių kiekių augalinės ir gyvūninės kilmės maiste ir pašaruose ar ant jų ir iš dalies keičiantį Tarybos direktyvą 91/414/EEB (1), ypač į jo 14 straipsnio 1 dalies a punktą ir 49 straipsnio 2 dalį,

kadangi:

(1) didžiausia leidžiamoji 1,4-dimetilnaftaleno, 8-hidroksichinolino, pinoksadeno ir valifenalato liekanų koncentracija (toliau – DLK) nustatyta Reglamento (EB) Nr. 396/2005 III priedo A dalyje.

(2) pagal Reglamento (EB) Nr. 396/2005 12 straipsnio 1 dalį Europos maisto saugos tarnyba (toliau – Tarnyba) pateikė pagrįstą nuomonę dėl esamų 1,4-dimetilnaftaleno DLK (2). Tarnyba pasiūlė pakeisti gyvūninių produktų liekanų apibrėžtį. Tarnyba laikėsi nuomonės, kad dėl to, jog 1,4-dimetilnaftaleno natūraliai gali būti augaliniuose produktuose, gali būti netikslinga augaliniams produktams nustatyti tokią DLK, kuri atitiktų nustatymo ribą. Ji padarė išvadą, kad nėra pakankamai augalinių produktų (išskyrus bulves) stebėsenos duomenų ir tam tikros informacijos apie bulves ir gyvūninius produktus ir kad rizikos valdytojai turi papildomai apsvarstyti šį klausimą. Kadangi rizikos vartotojams nėra, visos DLK turėtų būti nustatytos Reglamento (EB) Nr. 396/2005 II priede. DLK augaliniams produktams (išskyrus bulves) turėtų būti nustatyta remiantis šiuo metu turimais stebėsenos duomenimis. Bulvėms ir gyvūniniams produktams turėtų būti nustatyta Tarnybos nustatyta DLK. Visos pirmiau minėtos DLK bus peržiūrėtos. Atliekant peržiūrą bus atsižvelgta į per dvejus metus po šio reglamento paskelbimo gautą informaciją;

(3) pagal Reglamento (EB) Nr. 396/2005 12 straipsnio 1 dalį Europos maisto saugos tarnyba (toliau – Tarnyba) pateikė pagrįstą nuomonę dėl esamų 8-hidroksichinolino DLK (3). Tarnyba padarė išvadą, kad dėl duomenų trūkumo atliktas rizikos vartotojams vertinimas yra orientacinis, todėl pasiūlė nustatyti arba palikti galioti visas DLK, kurios atitiktų nustatymo ribą. Kadangi rizikos vartotojams nėra, visos DLK turėtų būti nustatytos Reglamento (EB) Nr. 396/2005 II priede;

(4) pagal Reglamento (EB) Nr. 396/2005 12 straipsnio 1 dalį Europos maisto saugos tarnyba (toliau – Tarnyba) pateikė pagrįstą nuomonę dėl esamų pinoksadeno DLK (4). Ji pasiūlė pakeisti liekanų apibrėžtį. Ji rekomendavo sumažinti miežiams, rugiams ir paprastiesiems kviečiams nustatytą DLK. Tarnyba padarė išvadą, kad trūksta tam tikros informacijos apie gyvūniniams produktams nustatytą DLK ir kad rizikos valdytojai turi papildomai tai apsvarstyti. Gyvūniniams produktams nustatytos DLK bus peržiūrėtos. Atliekant peržiūrą bus atsižvelgta į per dvejus metus po šio reglamento paskelbimo gautą informaciją. Kadangi rizikos vartotojams nėra, Reglamento (EB) Nr. 396/2005 II priede turėtų būti nustatyta esamo dydžio arba Tarnybos nustatyto dydžio DLK;

(5) pagal Reglamento (EB) Nr. 396/2005 12 straipsnio 1 dalį Europos maisto saugos tarnyba (toliau – Tarnyba) pateikė pagrįstą nuomonę dėl esamų valifenalato DLK (5). Ji pasiūlė pakeisti gyvūninių produktų liekanų apibrėžtį. Ji rekomendavo sumažinti svogūnams, valgomiesiems svogūnėliams ir baklažanams nustatytą DLK. Kitų produktų atveju ji rekomendavo padidinti arba palikti nustatytą DLK. Tarnyba padarė išvadą, kad trūksta tam tikros informacijos apie pomidorams nustatytą DLK ir kad rizikos valdytojai turi papildomai apsvarstyti šį atvejį. DLK pomidorams bus peržiūrėta. Atliekant peržiūrą bus atsižvelgta į per dvejus metus po šio reglamento paskelbimo gautą informaciją. Kadangi rizikos vartotojams nėra, Reglamento (EB) Nr. 396/2005 II priede turėtų būti nustatyta esamo dydžio arba Tarnybos nustatyto dydžio DLK;

(6) produktams, kuriems apsaugoti nesuteiktas atitinkamo augalų apsaugos produkto naudojimo leidimas ir kuriems nenustatytas leidžiamasis importo nuokrypis ar kodekso didžiausios leidžiamosios liekanų koncentracijos (CXL) vertės, turėtų būti nustatyta tokia DLK, kurį atitiktų konkrečią nustatymo ribą arba numatytąją DLK, kaip nustatyta Reglamento (EB) Nr. 396/2005 18 straipsnio 1 dalies b punkte;

(7) Komisija konsultavosi su Europos Sąjungos etaloninėmis pesticidų liekanų laboratorijomis dėl būtinybės pakoreguoti tam tikras nustatymo ribas. Dėl visų medžiagų, kurioms taikomas šis reglamentas, tos laboratorijos pasiūlė analitiškai įmanomas konkretaus produkto nustatymo ribas;

(8) šiame reglamente siūlomi DLK pakeitimai grindžiami pagrįstomis Tarnybos nuomonėmis ir juose atsižvelgiama į Reglamento (EB) Nr. 396/2005 14 straipsnio 2 dalyje išvardytus veiksnius, kurie yra svarbūs kiekvienai medžiagai, kuriai taikomas šis reglamentas;

(9) per Pasaulio prekybos organizaciją konsultuotasi dėl naujų DLK su Sąjungos prekybos partneriais ir į jų pastabas atsižvelgta;

(10) todėl Reglamentas (EB) Nr. 396/2005 turėtų būti atitinkamai iš dalies pakeistas;

(11) kad šiuos produktus būtų galima įprastai parduoti, perdirbti ir vartoti, šiame reglamente reikėtų numatyti pereinamojo laikotarpio nuostatas produktams, kurie buvo pagaminti prieš pakeičiant DLK ir kuriais, remiantis turima informacija, užtikrinamas aukštas vartotojų apsaugos lygis;

(12) prieš pradedant taikyti pakeistą DLK turėtų būti skiriamas tinkamas laikotarpis, per kurį valstybės narės, trečiosios šalys ir maisto tvarkymo subjektai galėtų pasirengti laikytis dėl DLK pakeitimo atsiradusių naujų reikalavimų;

(13) šiame reglamente nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,

PRIĖMĖ ŠĮ REGLAMENTĄ:

1 straipsnis Reglamento (EB) Nr. 396/2005 II ir III priedai iš dalies keičiami pagal šio reglamento priedą.

2 straipsnis Reglamentas (EB) Nr. 396/2005 be šiuo reglamentu padarytų pakeitimų toliau taikomas produktams, kurie buvo pagaminti Sąjungoje arba importuoti į Sąjungą iki 2023 m. vasario 22 d.

3 straipsnis Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje. Jis taikomas nuo 2023 m. vasario 22 d.

Šis reglamentas privalomas visas ir tiesiogiai taikomas visose valstybėse narėse. Priimta Briuselyje 2022 m. rugpjūčio 1 d. Komisijos vardu Pirmininkė Ursula VON DER LEYEN

(1) OL L 70, 2005 3 16, p. 1.

(2) Europos maisto saugos tarnyba; Reasoned Opinion on the review of the existing maximum residue levels for 1,4-dimethylnaphthalene according to Article 12 of Regulation (EC) No 396/2005. EFSA Journal 2021;19(5):6597.

(3) Europos maisto saugos tarnyba; Reasoned opinion on the review of the existing maximum residue levels for 8-hydroxyquinoline according to Article 12 of Regulation (EC) No 396/2005. EFSA Journal 2021;19(4):6566.

(4) Europos maisto saugos tarnyba; Reasoned opinion on the review of the existing maximum residue levels for pinoxaden according to Article 12 of Regulation (EC) No 396/2005. EFSA Journal 2021;19(3):6503.

(5) Europos maisto saugos tarnyba; Reasoned opinion on the review of the existing maximum residue levels for valifenalate according to Article 12 of Regulation (EC) No 396/2005. EFSA Journal 2021;19(5):6591.